Ńdɔ Adonias mɔ́n Hagith a ngákə̄ ábə Bethsabê, nyiá Salomóŋ, nyé nâ: “Yə wazu ai mvɔí ?” Nyé nâ: “Owé, Mvɔí!” 14Nyé nâ: “Mə bələ́ dzam zǐŋ yā á kǎd wā.” Nyé nâ: “Kadá.” 15Nyé nâ: “Wayəm nâ edzóē é ngábə́ éńdzāma, ai nâ Ísraɛ̂l ásə a ngábə́ á yanga nâ mə́ dzóé; á kə̄ kwī, ńdɔ edzóē é ngákilan, é ńtɔ̄á édzí mādzāŋ, ású é ngasɔ́ nyē ábə Ǹtondôbə. 16Ńdɔ̄ hḿ étətəg nyɔ́, mə bə́lə́ dzǎm yā ásílī wā; tə wabɛn ma dɔ́.” Nyé ai nyé nâ: “Sílígí.” 17Nyé nâ: “Á ńkogolán, dzaígi ǹkúkúmá Salomóŋ ­ǎ yǐ kig wa bɛn nə́ á və́ ma Avishag, ngɔn Shunamít, á bɔ miníngá wama.” 18Bethsabê nyé nâ: “Eyə́gan ḿbəŋ, mayi kɔ́bɔ ai ǹkúkúmá ású dóe.” 19Ńdɔ fɔ́ɔ́ Bethsabê a ngákə̄ ábə ǹkúkúmá Salomóŋ, nə́ a kɔ́bɔ ai nyé ású Adonias, ńdɔ ǹkúkúmá á ngākə tóban ai nyé a lúmbú á sí á mís móé, ńdɔ a ngátɔbɔ á étɔá kúm dzíé, a bɔ̌ naa bə́ zu ai nyiá ńkūkúmá étɔá; ńdɔ a ngátɔbɔ nyé á ḿbɔ̄ ńnōm. 20Ńdɔ a ngábódo ǹkɔ́bɔ, nyé nâ: “Mə bələ́ mān ńsílī yǎ ásílī wā; o bə́ ma bɛn.” Ńdɔ ǹkúkúmá á ngádzó ai nyé nâ: “Sílígi ǹsíli wóe; ǎ na, amú mǎyǐ kig wa bɛn.” 21Nyé nâ: “Bɔ̌g naa bə́ və mǎnyɔ̄ŋ Adonias Avishag ngɔn Shunamít naa á bɔ miníngá wōē.” 22Ńdɔ Ǹkúkúmá Salomóŋ á ngáyalan nyiá nâ: “Ású dzé wāsíli Avishag, ngɔn Shunamít ású Adonias ?” Sílígi fɔ́ɔ́ édzōē ású díé; ású á nə̄ ma ǹtól, ńdɔ̄ fə fada Abiatar ai Yoab mɔ́n Seruya bə́ nə̄ á ngām dzīē.”